ועדת הכלכלה, כנסת 20, פרוטוקול מספר 501, 2017-05-16 13:30

איתן כבל: צהריים טובים, ביקשתי לזמן את הדיון הזה בדחיפות.

איתן כבל: הנושא על סדר היום: מכרז להזמנת מדים לשוטרי משטרת ישראל.

איתן כבל: הכתבת נווית זומר מעיתון ידיעות אחרונות פרסמה שמשטרת ישראל הציבה תנאים מאוד מיוחדים במכרז שהיא הוציאה למדים לשוטרי ישראל.

איתן כבל: תנאי אחד היה שצריך שליצרן יהיה ניסיון ב-25 משטרות ברחבי העולם.

איתן כבל: תראו, יש את המתח שמתקיים בין הנושא של כחול לבן לעניינים צרכניים.

איתן כבל: המתח הזה לא יכול להתקיים בצורה קיצונית כשאנחנו מדברים על רשויות המדינה.

איתן כבל: חברת הכנסת שלי יחימוביץ העבירה חוק סביב הנושא של העדפה שתינתן לטקסטיל כחול לבן, בוודאי למשטרה, לשב"ס ולכל כוחות הביטחון האחרים.

איתן כבל: אנחנו יודעים שהמתפרות בארץ נמצאות במצב לא פשוט.

איתן כבל: אנחנו יודעים שמשלמים בסין או במקומות אחרים מחירים מאוד נמוכים.

איתן כבל: אנחנו גם יודעים שהמתפרות האלו נמצאות במקומות יחסית מוחלשים, כשמי שעובד בהן הן בחלקן נשים מוחלשות.

איתן כבל: לא סתם נאמר בחוק שהעבירה חברת הכנסת שלי יחימוביץ שאפילו אם יש פער כספי של 50%, עדיין תינתן העדפה לתוצרת הארץ.

איתן כבל: במשטרה נהיו יצירתיים, עשו "הבא נתחכמה לו".

איתן כבל: הם לא הלכו על המחיר, הם הלכו על כיוונים אחרים לגמרי.

איתן כבל: אני לא אקבע את עמדתי עכשיו, למרות שאני בא לפה חלוט.

איתן כבל: בדרך כלל אני מקשיב, אני חוקר, אבל יש דברים שאני אומר, וואלה, לא משנה מה תבקשו, אין דבר כזה.

איתן כבל: אתם לא הולכים לבקש מדים עם 3 כפתורים מתפצלים ומצלמות, או מדים שהחגורה ננעלת אוטומט על המכנס, או מדים שכשהשוטר פושט אותם הם עושים לו כלים.

איתן כבל: זה בדיוק כמו מדים של חיילים, אתה צריך שהבד יהיה נעים, נושם.

איתן כבל: שמעתי שלשב"ס הביאו מדים מחו"ל שעד היום יש להם גרדת מהם.

איתן כבל: פניתי לשר, כתבתי לו, כמובן עם התכתבות למפכ"ל, לשרים הנוגעים בדבר, לשרגא ברוש.

איתן כבל: הבהרתי שמבחינתנו זה קזוס בלי.

איתן כבל: אם לא יהיה משהו שישכנע את חברי הוועדה, אותי ואת הגורמים במערכת הביצועית, לא יהיה.

איתן כבל: אין לי ספק שלשר אין יד ורגל בעניין הזה.

איתן כבל: הוא גם אמר לי שאם הוא היה מודע לעניין הזה, הוא היה מתייחס לזה אחרת לגמרי.

<בעז גלעד: משטרת ישראל פועלת בהתאם לחוק הטקסטיל הביטחוני שיזמה חברת הכנסת יחימוביץ.

<בעז גלעד: הקשר שלנו עם הספקים, היצרנים הישראלים, כפי שציינת, הוא קשר חשוב.

<בעז גלעד: אנחנו ננסה להרחיב במעט את היריעה.

<בעז גלעד: צריך לומר, לציין או לחדד, להבדיל ממה שציינת, אדוני היושב-ראש, שלא זומנו לעסוק ברכש כלל המדים של משטרת ישראל, הוזמנו לדבר על המכרז הספציפי שעוסק בנישה של מדי הסייר.

<בעז גלעד: אנחנו נשתדל לתת מענה לשאלות שיעלו פה, לפנייה שלך, אדוני היושב-ראש, לפנייה של השר ארדן, לפנייתה של חברת הכנסת שלי יחימוביץ, לפנייתו של רמזי גבאי, ולפנייתו של שר הכלכלה אלי כהן.

<בעז גלעד: לפני מספר חודשים קיימתי מפגש עם מר גבאי, יו"ר איגוד הטקסטיל, ועם מנכ"ל האיגוד דאז, מר ליברמן.

<בעז גלעד: שוחחנו על הדברים.

<בעז גלעד: הצגתי בפניהם את הכיוונים המסתמנים.

<בעז גלעד: אין סיבה שלא נפעל בשקיפות, אין סיבה שנפתיע מישהו.

<בעז גלעד: אין עוררין על כך שהאמירה שלך, אדוני היושב-ראש, על החוק ועל השאיפה לרכש כחול לבן, היא אמירה שצריכה להוביל את כולנו.

<בעז גלעד: לשם גם המפכ"ל מכוון.

<בעז גלעד: הובטח שנמשיך לפעול מול החברים שציינתי.

<בעז גלעד: הונח בפניכם מסמך עם מספר נתונים על היקף ההצטיידות והכספים שמושקעים בתחום הטקסטיל שמיוצר בארץ.

<בעז גלעד: תחום הטקסטיל איננו עוסק רק בביגוד, הוא רחב יותר.

<בעז גלעד: פעלנו להרחיב אותו על מנת שאפשר יהיה לספק תעסוקה לאותם יישובים ומתפרות שציינת.

<בעז גלעד: אנחנו נסביר מה הוא מוצר מדף, מדוע אנחנו הולכים לשם.

<בעז גלעד: אנחנו הולכים לשם, בין היתר, בגלל הצרכים המבצעיים, הטקטיים, החזותיים, הנראות.

<בעז גלעד: לא פיתחנו התמחות בתחום הטקסטיל.

<בעז גלעד: תפקידנו לייצר שיטור, לא מדים.

<בעז גלעד: נשתדל להסביר מה האתגרים שעומדים לפתחנו בכל מה שקשור לזה.

<אייל אהרוני: מעט נתונים.

<אייל אהרוני: כמו שנאמר פה, מחלקת רכש של משטרת ישראל פועלת רבות מול שוק הטקסטיל בארץ.

<אייל אהרוני: יש לנו היקף רכש בחוץ של למעלה מ-55 מיליון שקל .

איילת נחמיאס ורבין: מתוך כמה?

<אייל אהרוני: את האפודים אנחנו מייצרים במפעל בבית ג'אן.

<אייל אהרוני: אם אנחנו לוקחים כדוגמה את מכרז הפאוצ'ים שמתלבש על האפוד, אז חברת חגור היא זו שזכתה במכרז.

<אייל אהרוני: הייצור הולך להיות בקיבוץ כרמייה בעוטף עזה.

<אייל אהרוני: זה בהיקף של 55 מיליון שקל.

<אייל אהרוני: לשאלתך, גברתי, רכש המדים בשנה הוא משהו כמו 10 מיליון שקל.

<אייל אהרוני: כמו שאמר פה ראש את"ל, המכרז הנוכחי הוא אך ורק לסייר שנמצא בשטח.

<אייל אהרוני: הרציונל שהוביל אותנו לאשר בוועדת מכרזים שאני עומד בראשה את הסיפור של 25 משטרות - -

איתן כבל: זה עבר פה אחד?

<אייל אהרוני: כן.

<אייל אהרוני: ביצענו סקר על-מנת לראות אם יש בעולם כאלה יצרנים.

<אייל אהרוני: יש 5,6 מתמודדים לפחות שהיקף המכירות שלהם הוא למעלה מ-50,60 משטרות בעולם.

<אייל אהרוני: אנחנו כיוונו לאיזה שהוא מכנה משותף נמוך.

<אייל אהרוני: למה לבוא ולהגדיר ספק שמוכר ציוד מדף ל-25 משטרות?

<אייל אהרוני: אחד, אנחנו רוצים פה קפיצת מדרגה טכנולוגית.

<אייל אהרוני: זה נשמע קצת מוזר הקשר בין טקסטיל לטכנולוגיה, אבל מי שמתעמק וקצת חוקר את השוק מבין שהטקסטיל ב-2017 זה טכנולוגיה לכל דבר ועניין.

<אייל אהרוני: משטרת ישראל עומדת בפני פרויקט מאוד גדול, פרויקט מצלמות גוף.

<אייל אהרוני: הרעיון של המפכ"ל היה שכל סייר יהיה מצויד במצלמת גוף.

<אייל אהרוני: תחשבו על האתגר כשמצלמה כזאת צריכה להיות על הבגד של הסייר, להוביל אותו כשהוא רץ, קופץ, נכנס לאוטו, יוצא מהאוטו.

<אייל אהרוני: זה אתגר שהרבה משטרות בעולם התמודדו איתו בעבר.

<אייל אהרוני: לשם אנחנו מכוונים.

<אייל אהרוני: נקודה שנייה, אנחנו רוצים שתהיה נראות וייצוגיות כלפי האזרח שהסייר בא איתו במגע.

<אייל אהרוני: אנחנו יכולים לייצר מדים שיאפשרו איזו שהיא גמישות תפעולית, אבל האתגר הוא לשלב את הגמישות התפעולית ואת הנראות יחד.

<אייל אהרוני: זו החבילה הטכנולוגית.

<אייל אהרוני: עוד חבילה אחת מדברת על זמינות מלאי, על רציפות השירות.

<אייל אהרוני: אנחנו מצפים שתוך 90 יום מהוצאת הזמנה נקבל משהו כמו 50 אלף מדים.

<אייל אהרוני: למה אנחנו מצפים וגם נקבל?

<אייל אהרוני: כי אנחנו מכוונים לציוד מדף.

<אייל אהרוני: כל הספקים שאנחנו מדברים עליהם לא הולכים לעשות ייצור ייחודי עבור משטרת ישראל.

יעקב פרי: מה היקף המכרז הזה?

<אייל אהרוני: משהו כמו 4 מיליון שקל בשנה.

<אייל אהרוני: הספקים האלה ממילא מחזיקים מאות אלפי מדים כאלה על המדף.

<אייל אהרוני: אם משטרת קליפורניה צריכה מדים, מוציאים מהמדף, שמים טפט של קליפורניה - ושולחים.

איתן כבל: אין כמעט דבר שאנחנו מייצרים פה שאי אפשר להביא מהמדף מחו"ל – תפוזים, ירקות, פירות.

איתן כבל: זו אחת הדילמות המרכזיות שמונחות כאן לפתחנו.

איתן כבל: אין כמעט דבר שאי אפשר לייבא במחיר יותר זול.

איתן כבל: זה המתח.

איתן כבל: זה שאתה צריך את זה במיידי זה עדיין לא לב העניין.

<אייל אהרוני: השלמנו בשנת 2016 מכרז לכל קבוצות המדים, בכללם מדי הסייר.

<אייל אהרוני: נתנו העדפה לתוצרת הארץ בהתאם לחוק שהובילה חברת הכנסת שלי יחימוביץ.

<אייל אהרוני: היצרנים הישראלים, לצערנו הרב, לא זכו.

<אייל אהרוני: גם אם לא היינו יוצאים למכרז הנוכחי, מדי הסייר היו נתפרים בסין.

<אייל אהרוני: אנחנו לא מושכים איזו חבילת עבודה מהשוק בארץ.

<אייל אהרוני: מדי הסייר, חברים, נתפרים היום בסין.

איתן כבל: אם כבר אדוני מתייחס לעובדה שהחברות בארץ לא זכו במכרז למדי הסייר, כנראה שהייתה לזה סיבה.

איתן כבל: תבהיר לנו למה הן לא זכו.

<אייל אהרוני: כי העלות שלהן הייתה גבוהה משמעותית, על אף שנתנו עדיפות לתוצרת הארץ.

איתן כבל: יש את היכולת המקצועית לתפור בארץ מדי סייר, רק שמבחינת

איתן כבל: כם זה הרבה יותר יקר.

<אייל אהרוני: לא.

איתן כבל: אני מדבר על המכרז של 2016.

איתן כבל: התייחסתי לכך שאמרת שגם היום מדי הסייר נתפרים בסין.

איתן כבל: מדוע לא זכו הגורמים המקצועיים בארץ?

איתן כבל: כי הם לא מקצועיים, כי הם לא יודעים לעשות את זה, או כי המחירים פשוט גבוהים באופן כזה משמעותי שגם חוק שלי יחימוביץ לא יכול לתת להם את הגב?

<אייל אהרוני: שיקללנו את מרכיב האיכות עם מרכיב המחיר.

<בעז גלעד: שמנו פה את הדגש על מוצר המדף.

<בעז גלעד: אני מבין מאיזה מקום באים היצרנים בארץ.

<בעז גלעד: המדים הקודמים של משטרת ישראל היו כאלה שהמשטרה הלכה וקבעה את סוג הבד.

<בעז גלעד: כדי לסייע ליצרנים המשטרה הלכה ורכשה את הבד.

<בעז גלעד: הבנו כמה קשה להם כלכלית.

<בעז גלעד: אני מכוון למקום של לעודד את הכחול לבן.

<בעז גלעד: מכיוון שאין להם יכולת ניהול מלאי כי הם יצרנים, הם לא יבואנים וכו', את המלאים אני מנהל כיום לא באמצעות היצרנים, אני מנהל באמצעות ספק אחר.

<בעז גלעד: מה שאנחנו מבקשים זה לשנות תפישה.

<בעז גלעד: רבותיי, אני רוצה לעסוק בשיטור, אני לא רוצה לנהל מלאים, אני לא רוצה לצאת להודו, לאשר פס ייצור.

<בעז גלעד: אני לא רוצה להיות שם.

<בעז גלעד: אני רוצה לתת לשוטר את היכולת לעבוד.

<בעז גלעד: במכרז הזה הכוונה הייתה שיהיה ניסוי מבצעי בו ירוצו השוטרים בשטח עם מגוון מוצרי מדף.

<בעז גלעד: השוטר יאמר מה נכון.

<בעז גלעד: זה נכון לנעליים, זה נכון לביגוד.

<בעז גלעד: אנחנו פה על נישה של מדי הסייר.

<בעז גלעד: לסטארט-אפ שציינת על החגורה שננעלת לבד עוד לא הגענו.

איתן כבל: החלטתם ללכת על 50 אלף מדים מהמדף, אתם לא רוצים להתעסק יותר בעניין של הגדרת סוג הבד, בעניין של הגדרת המלאי.

מיקי לוי: זה לא רק הגדרת מלאי.

מיקי לוי: הוא אמר שהמדים האלה נבדקו מבצעית, שלא עכשיו מתחילים לתכן אותם מחדש.

יעקב פרי: אני שמח, אדוני היושב-ראש, שהעלית את הנושא.

יעקב פרי: לצערי, הנושא הוא על "גבה" של משטרת ישראל.

יעקב פרי: הנושא של עסקים שמכרזי ממשלה, ואני אומר את זה בעדינות רבה, מקשים עליהם בכל דרך אפשרית, הוא נושא כבד מאוד.

יעקב פרי: אתה התייחסת אליו בפתיחה.

יעקב פרי: אחת מהדרכים להקשות על יצרנים ישראלים היא הצגת סף דרישות שקשה מאוד לעמוד בו.

יעקב פרי: אתה צריך להיות יצרן עם שווקים גדולים בשביל להתמודד.

יעקב פרי: הורדתי את הטונים אחרי ששמעתי את כבוד הניצב ואת כבוד הניצב משנה.

יעקב פרי: אני התכוונתי לתקוף חזיתית.

יעקב פרי: כאשר אתה מסתכל, וזה מבלי להיכנס לפרטים, אתה רואה שסף הדרישה שהעליתם מדירה את התעשייה הישראלית.

יעקב פרי: אתם קבעתם 25 משטרות.

יעקב פרי: יש יצרנים שמייצרים ל-50.

יעקב פרי: אתם עוד הורדתם את הסף.

יעקב פרי: אני מבין שהשר כהן, שר הכלכלה, נדרש לנושא הספציפי ולנושא העקרוני.

יעקב פרי: הבנתי שבעבר המכרזים היו למתפרות ולמדים, כעת הבקשה היא למדים מוכנים.

יעקב פרי: האם אתם עדיין עומדים באותו סף של דרישה, או כתוצאה מהפנייה של השר כהן, כתוצאה מהדיון שיזם יושב-ראש ועדת הכלכלה, בכוונתכם לשקול מחדש, לשנות, להכניס גורמים?

יעקב פרי: האם צפוי איזה שהוא שינוי?

<קנג' קבלאן: אני נציג של מקט טקסטיל בבית ג'אן.

<קנג' קבלאן: אנחנו מפעל שמעסיק 300 נשים דרוזיות.

<קנג' קבלאן: המפעל מייצר את כל הטקסטיל הביטחוני לצבא ההגנה לישראל.

<קנג' קבלאן: אני רוצה להתייחס לעניין המבצעיות שהזכיר הניצב.

<קנג' קבלאן: אני חושב שאין יותר מבצעי מלוחם חטיבת אגוז שהולך עם מדים מבצעיים שנתפרים בבית ג'אן.

<קנג' קבלאן: אין יותר מבצעי מלוחם שייטת או לוחם סיירת מטכ"ל שהולך עם מדים שנתפרים על ידי אישה דרוזית בבית ג'אן.

<קנג' קבלאן: המצלמה זה החלק הקטן במדים.

<קנג' קבלאן: גם את המדים הייצוגים לצה"ל ולרמטכ"ל אנחנו תופרים.

<קנג' קבלאן: אם אנחנו תופרים למאות חיילים בצבא, אין סיבה שלא נייצר למשטרה.

איתן כבל: האם המשטרה פנתה אל המתפרות?

איתן כבל: האם הייתה איזו שהיא אינטראקציה על-מנת לוודא יכולות?

<קנג' קבלאן: תפרנו את המדים של משמר הגבול קרוב ל-3 שנים.

<קנג' קבלאן: הייתה לנו מערכת יחסים מאוד טובה.

<קנג' קבלאן: הם אלה שהגדירו את הבדים, אנחנו אלה שקנינו את הבדים מהספקים שהם אישרו.

<קנג' קבלאן: המדים שהולכים איתם שוטרי מג"ב מיוצרים בבית ג'אן.

<קנג' קבלאן: לצערי, במכרז האחרון הפסדנו בשל העלות.

<קנג' קבלאן: העלות שלנו מאוד גבוהה.

<קנג' קבלאן: אני לא יכול להתחרות בסינית שמקבלת דולר ליום, או 100 דולר לחודש.

<קנג' קבלאן: אני צריך לשלם לתופרת בבית ג'אן שכר מינימום, לשלם לה תנאים סוציאליים, ביטוח פנסיוני.

<קנג' קבלאן: אדוני היושב-ראש, אתה יכול להזמין מחקר על-מנת לראות כמה עולה שעת עבודת מפעל.

<קנג' קבלאן: שעת עבודת מפעל היא לא פחות מ-70 שקל.

<קנג' קבלאן: אני לא יכול להתחרות בסין, אני לא יכול להתחרות ביבואן שההוצאה העיקרית שיש לו היא רק על הפקידה שיושבת באיזה מושב במרכז הארץ.

<קנג' קבלאן: אני לא יכול להתחרות בזה.

<קנג' קבלאן: יש לי מחויבות לעובדים.

<קנג' קבלאן: אני גם לא יכול להחזיק מלאי של 10 אלפים מדים.

<קנג' קבלאן: אני תעשיין, אני תופר, אני יצרן.

איתן כבל: מה הלו"ז שבו אתם יכולים לעמוד בהתחייבות שהמשטרה מציבה בפניכם?

איתן כבל: כמה מדים אתם צריכים?

<אייל אהרוני: האספקה הראשונית היא של 50 אלף מדים.

איתן כבל: האם אין אפשרות שהמכרז הזה ייצא ל-20 מתפרות?

איתן כבל: כשאתה אומר לי שאתה רוצה את זה על המדף בלו"ז מוגדר, שאתה לא רוצה להתעסק עם העניינים האלה, עדיין המפרט הוא מפרט, הבגד הוא בגד, הגזרה היא גזרה.

איתן כבל: השאלה אם הוא יודע להגיד לך שהוא יודע לעמוד ב-50 אלף.

איתן כבל: נכון, זה לא כמו זמן אנייה או מטוס מסין שברוב המקרים זה כבר על המדף, אבל בשביל הכלכלה הישראלית לא יקרה כלום אם הסייר יחכה עוד חודשיים.

<אייל אהרוני: המשטרה היא לא מפעל שיש לו צפי מדויק כמה זוגות מדים הוא יצטרך לאורך זמן.

<אייל אהרוני: אם נחשוב על החיזוק שאנחנו נותנים בירושלים ועל החיזוק במגזר הערבי, מדובר בהיקף של אלפי שוטרים שצריך עכשיו להיערך ולצייד.

<אייל אהרוני: ב-2016 התגייסו למעלה מ-2,000 אנשים למשטרת ישראל.

<אייל אהרוני: זה שובל לוגיסטי ארוך מאוד.

<אייל אהרוני: המדים זה החלק המרכזי בו.

<אייל אהרוני: קבועי הזמן הם כאלה שהספקים חייבים להחזיק מלאי בכל רגע נתון.

איתן כבל: לא התעוררת בוקר אחד ו-2,000 שוטרים פרצו לך ללשכה.

איתן כבל: זה תהליך.

איתן כבל: מהזמן שהממשלה מחליטה על התוספת עד למימוש לוקח כמה חודשים.

איתן כבל: דיברו פה לפני שנה, אחד עדיין לא נקלט.

<קנג' קבלאן: הוכחנו את עצמנו כשהמשטרה נדרשה לעשות מבצעים שנכפו עליה.

<קנג' קבלאן: ידענו לתת מענה.

איתן כבל: אם המשטרה אומרת לך מחר שהיא צריכה 50 אלף מדים, כמה זמן אתם חושבים שייקח לכם לספק את מה שהיא צריכה?

<קנג' קבלאן: אני יכול להעמיד את כל המלאי תוך 4 חודשים.

<קנג' קבלאן: בתוך שבוע אני יכול להתחיל לספק.

<בעז גלעד: אני שמח לומר שכשלא מדובר במוצר מדף אנחנו נהנים מהייצור המקומי.

<בעז גלעד: אנחנו מקפידים, בדומה לצה"ל, שזה יהיה כאן.

<בעז גלעד: אדוני הוא הגורם שתופר, הוא לא ספק הבד.

<בעז גלעד: צריך לזכור שאם אני הולך למתווה הזה, אנחנו צריכים לחכות 4 חודשים עד שיימצא סוג הבד, עד שנקנה את סוג הבד, נייבא את הבד, נשחרר אותו למתפרה.

<בעז גלעד: מפה תתחיל לספור את ה-4 חודשים.

<קנג' קבלאן: אני מזמין את הבד.

יוסי יונה: אתם מבינים את הרגישות המאוד גדולה שלנו בכך שהתקבצנו כאן חברות וחברי כנסת בסוגיה של המתח בין ייבוא המוצרים לשמירה על מקומות העבודה בארץ.

יוסי יונה: השאלה אם נעשה די מבחינת

יוסי יונה: כם כדי שבסופו של יום המוצר הישראלי יקבל את העדפה שמגיעה לו.

יוסי יונה: זו למעשה השאלה העקרונית והגדולה.

יוסי יונה: השיקולים שהצבתם הם שיקולים סבירים - האם זה בנמצא, האם באותה איכות, האם בזמינות.

יוסי יונה: אלה הפרמטרים שאתם הצבתם.

יוסי יונה: מולכם עומדים נציגים של היצרנים.

יוסי יונה: הם אומרים שהם כן יכולים לעמוד.

יוסי יונה: נציג התעשיינים הציג כאן לוח זמנים של 4 חודשים.

יוסי יונה: אני אומר לכם שזה יהיה 8 חודשים.

יוסי יונה: השאלה אם תוכלו לשקול מחדש את העניין הזה.

יוסי יונה: אומרים כאן נציגים של התעשייה המקומית שהם יכולים לעמוד בקריטריון של איכות, בקריטריון של בנמצא, בקריטריון של הזמינות.

יוסי יונה: אתם יודעים מה, זו גם איזו שהיא אחריות.

יוסי יונה: המתח בין ייבוא בעלויות נמוכות לייצור מקומי בעלויות גבוהות מאפיין את המשק הישראלי.

יוסי יונה: מה המיוחד כאן?

יוסי יונה: שאנחנו מדברים בכוחות הביטחון.

יוסי יונה: אל תטעו, יש לנו הערכה מלאה אליכם.

יוסי יונה: מדובר פה במוסד לאומי.

יוסי יונה: אנחנו חושבים שלמוסד לאומי יש אחריות גדולה יותר מאשר לגוף אחר שניצב בפני הדילמה של ייבוא לעומת תעשייה מקומית.

יוסי יונה: זה חשוב לנו שבעתיים.

יוסי יונה: אנחנו מפצירים בכם לשקול מחדש את העניין הזה.

יוסי יונה: יכול להיות שאותן 300 נשים בבית ג'אן תפוטרנה בעקבות כך שתשיגו את המוצר שאתם רוצים.

יוסי יונה: אתכם לא מדאיג מה הולך לקרות עם אותן 300 נשים, אבל אותנו כן.

יוסי יונה: זה בא מקופת המדינה, כי ביטוח לאומי צריך יהיה לשלם להן דמי אבטלה.

יוסי יונה: אנחנו רוצים לעשות את השקלול הכולל, את השיקול של המדינה עצמה.

יוסי יונה: זו גם עלות שיש לקחת בחשבון.

<נעמה קאופמן פס: כבר הזכירו כאן את הפניות של שר הכלכלה לשר לביטחון פנים, למפכ"ל.

<נעמה קאופמן פס: המנכ"לים דיברו ביניהם.

<נעמה קאופמן פס: פנינו גם לחשב הכללי בנושא.

<נעמה קאופמן פס: מדברים כאן על רכש כחול לבן.

<נעמה קאופמן פס: אנחנו מדברים על זה כאילו זה מאוד סביר, אבל חבר'ה, זו דרישת מחוקק.

<נעמה קאופמן פס: החוק דורש לרכוש כחול לבן.

<נעמה קאופמן פס: קביעת תנאי סף שמלכתחילה מעקרים את דרישת המחוקק מתוכן, היא עיוות של המחוקק, עיוות של הדין.

<נעמה קאופמן פס: זה דבר שחייב להיאמר מפורשות.

<נעמה קאופמן פס: ישבתי בהרבה מאוד ועדות מכרזים בחיי, אני בוגרת אוצר.

<נעמה קאופמן פס: החובה של ועדת המכרזים היא לבחון את תנאי הסף, את הצורך בהם.

<נעמה קאופמן פס: אפשר לקבוע תנאים פיננסים בשמיים, אפשר לקבוע גם ניסיון של 50 משטרות.

<נעמה קאופמן פס: ועדת המכרזים צריכה לשבת על אותם תנאי סף, להגיד אם לגיטימי, לא לגיטימי, אם יש בזה טעם, אין בזה טעם, איפה בדיוק זה מתיישב עם הנושא של זריקת כל החברות הישראליות מתוך מכרז.

<נעמה קאופמן פס: אגב, לתת מכרז מ-2016 של רכישת מדים סיניים זה לא דבר להתפאר בו.

<נעמה קאופמן פס: יכו להיות שזו תקלה שלא צריכה לקרות שנית.

<נעמה קאופמן פס: אנחנו מאוד חדים וברורים בנושא הזה.

<נעמה קאופמן פס: מאוד מאוד חשוב לי לומר, ואני מדברת בשם שר הכלכלה בנושא הזה, שאם הנושא הזה לא ייפתר בהקשר של המכרז הספציפי ובהקשר של כל הרכש הממשלתי, הנושא יובא לממשלה, הוא לא ייגמר בוועדה הזאת.

איתן כבל: בפגישה הראשונה שהייתה לי עם שר הכלכלה החלטנו, וזה גם יבוא לידי ביטוי בוועדה, לצאת ל"מלחמת חורמה" בעניין הזה.

איתן כבל: אם יש אפשרות לרכוש מוצרים כאן בארץ, כמובן אחרי שהדבר נשקל, נמדד, העדיפות תיעשה בכל הכוח לתוצרת הארץ.

<נעמה קאופמן פס: אני רוצה להזכיר שיש מטה כחול לבן.

<נעמה קאופמן פס: אני יושבת-ראש מטה כחול לבן.

<נעמה קאופמן פס: אנחנו עובדים בשיתוף פעולה.

איתן כבל: בדיוק עכשיו חתמתי על מכתב לשר הביטחון.

איתן כבל: גם שם יש מכרז.

איפה כל הסמכויות שלכם?

<נעמה קאופמן פס: לחשב הכללי יש סמכות להתערב בכל מכרז.

<נעמה קאופמן פס: יש לו תקנה ספציפית לזה.

<נעמה קאופמן פס: הוא יכול לעצור כל מכרז, הוא יכול להנחות בנושא.

<נעמה קאופמן פס: לא סתם פנינו לחשב הכללי בנושא הזה.

איילת נחמיאס ורבין: לא מזמן היה לנו דיון בנושא העדפה של תוצרת הארץ.

איילת נחמיאס ורבין: זה לא רק מספר.

איילת נחמיאס ורבין: רכש הטקסטיל הוא 4 מיליון מתוך 55 מיליון.

איילת נחמיאס ורבין: אם הייתי לוקחת את נתוני הרכש הכוללים של המשטרה, לראות כמה מתוך זה הוא רכש כחול לבן, זאת הייתה שאלה לא פחות מהותית.

איילת נחמיאס ורבין: הנטייה הטבעית הזאת של משרדי הממשלה, וזה מה שאנחנו נתקלנו בו בדיון שהיה, היא לא לקיים את תקנות חובת המכרזים (העדפת תוצרת הארץ).

איילת נחמיאס ורבין: ניצב משנה אהרוני, תיכף אני אתייחס לנושא הטכנולוגי.

איילת נחמיאס ורבין: אני באה מהתעשייה, לא צריך להסביר לי כמה טכנולוגיה יש במדים.

איילת נחמיאס ורבין: לא מן הנמנע שנצטרך לעשות דיון המשך לאותו דיון שעשינו.

איתן כבל: יהיה.

איילת נחמיאס ורבין: בפגישה שלי עם שר הכלכלה התמקדתי בדיוק בעניין הזה.

איילת נחמיאס ורבין: לא יעזור שום דבר, זאת הנטייה הטבעית של משרדי הממשלה וזרועות השלטון במדינת ישראל.

איילת נחמיאס ורבין: ה-4 מיליון שקלים זה סתם מספר.

איילת נחמיאס ורבין: זה יכול היה להיות 2 מיליון שקלים, 10 מיליון שקלים.

איילת נחמיאס ורבין: זה לא באמת משנה.

איילת נחמיאס ורבין: מה שמשנה זה שלא ניתנת הזדמנות אמיתית לרכוש מהארץ, בין אם מדובר במתפרה בבית ג'אן, בין אם מדובר במפעל בדימונה, בין אם מדובר במפעל בראש פינה.

איילת נחמיאס ורבין: עם כל הכבוד להתאחדות התעשיינים שעושים עבודה חשובה בעניין הזה, אני לא צריכה אותם בשביל לדעת שזה לא עובד.

איילת נחמיאס ורבין: יש מכרזים של משרדי ממשלה שרשימת הספקים היא אך ורק מארצות הברית ומאירופה, וזה כשיש ספק ישראלי מעולה.

איילת נחמיאס ורבין: לא סתם ספק ישראלי מעולה, ספק ישראלי שיש לו פטנטים בינלאומיים.

איתן כבל: לא נעים להגיד, אמרנו את זה בדיון הקודם, שלא פעם יש שיקול אם לנסוע לפתח תקווה או לסינגפור.

איילת נחמיאס ורבין: אני רוצה להעריך ולהניח שפה לא היו שיקולי נסיעה.

איתן כבל: כי זה מהמדף.

איילת נחמיאס ורבין: נושא הטכנולוגיה בטקסטיל הוא אחד הכלים שבהם אני משתמשת כדי להצדיק את קיומה של תעשיית הטקסטיל בישראל.

איילת נחמיאס ורבין: לצערי, היא לא מספיק חזקה.

איילת נחמיאס ורבין: היא יכולה להיות הרבה יותר חזקה.

איילת נחמיאס ורבין: ישראל היא אחת ממפתחות הטכנולוגיה הטובות בעולם בתחום הטקסטיל.

איילת נחמיאס ורבין: אני לא רוצה להיכנס למונחים מקצועיים, אבל ישראל מפתחת software ב-underwear.

איילת נחמיאס ורבין: מה שמטריד אותי זו השיטה.

איילת נחמיאס ורבין: זה לא רק במשטרה.

איילת נחמיאס ורבין: זה מופנה היום כלפי המשטרה, אבל אנחנו נמצאים, איתן, בשעת השי"ן בנושא הזה.

איילת נחמיאס ורבין: יש העדפה כמעט אוטומטית לתעשייה לא ישראלית במקום שבו התעשייה הישראלית הייתה צריכה להיות מועדפת באופן אבסולוטי.

<רובי גינל: אני רוצה להודות לוועדה וליושב-ראש על כינוס הדיון הזה.

<רובי גינל: אני חושב שחשוב להעביר מסר לכל ועדת מכרזים עתידית במגזר הציבורי, מסר שאומר שהמחוקק דרוך ומוכן להגן על החקיקה שהוא עצמו העביר.

<רובי גינל: אני רוצה להתייחס למכרז הנוכחי.

<רובי גינל: כפי שאמרה חברת הכנסת ורבין, התעשייה הישראלית מאופיינת בחדשנות מאוד גדולה שמאמצים אותה בתעשיות אחרות בעולם, בעיקר בתעשיית הטקסטיל.

<רובי גינל: השינוי שעברו ענפי הטקסטיל ב-20 השנים האחרונות היה לעבור ממקומות שבהם היה ייצור זול של מוצרי מדף, למקומות שבהם הייצור יותר מתוחכם, יותר חדשני.

<רובי גינל: בטוח שהתעשייה הישראלית יכולה לתת את המענה לצרכים של המשטרה.

<רובי גינל: אני לא מבין למה לא לאפשר לתעשייה הישראלית לגשת למכרז הזה.

<רובי גינל: אם יתאים, יתאים.

<רובי גינל: אם לא יתאים, לא יתאים.

איילת נחמיאס ורבין: זו נקודה מאוד חשובה.

איילת נחמיאס ורבין: זה מה שהיה בדיון הקודם בנושא של תוצרת הארץ.

<רובי גינל: לא נוח לי שאנחנו והמשטרה יושבים משני צידי השולחן, אני חושב שהאינטרסים שלנו זהים.

<רובי גינל: אני מבקש ממשטרת ישראל להסיר את תנאי הסף של 2 משטרות.

<רובי גינל: אני מבקש לאפשר לתעשייה הישראלית לגשת בדיוק כמו שהתעשייה הסינית יכולה לגשת.

<בעז גלעד: עיקר הרכש של משטרת ישראל מבוסס על שירותים, לא על טובין.

<בעז גלעד: עיקר הכסף נשאר בארץ.

<בעז גלעד: אני משאיר את הכסף באמצעות רכש שירותים בארץ.

<בעז גלעד: מאות מיליוני שקלים מפנה משטרת ישראל, מתוך סדר גודל של 2 מיליארד שקל של רכש, לתעשייה בארץ.

איילת נחמיאס ורבין: אתה מצטייד במוצרים, לא בשירותים.

<בעז גלעד: זה הולך לתעשייה המקומית.

<בעז גלעד: אני מתחייב שיש העדפה ברורה לתוצרת הארץ.

<בעז גלעד: אני מחויב לזה על פי חוק.

<בעז גלעד: אתם קבעתם את החוק הזה.

<בעז גלעד: זה לא משנה אם אני אוהב את זה או לא, אני מחויב לכם.

<בעז גלעד: אני מחויב לתוצרת כחול לבן.

<בעז גלעד: לפעמים אני מצליח וזה פועל לטובת היצרנים, לפעמים זה לא מצליח.

<בעז גלעד: לא בכדי ציינתי קודם את סוגיית ההרחבה.

<בעז גלעד: נתנו פרשנו רחבה לחוק.

<בעז גלעד: לקחנו את האפודים ואת הפאוצ'ים, נתנו להם פרשנות רחבה בעולם הטקסטיל.

<בעז גלעד: למרות שאדוני, ואני לא אומר את זה בנימה של כעס או ביקורת, מתקשה לעמוד בלוח הזמנים, אני אפילו לא למצמץ ולא מתכוון לרכוש את המוצרים האלה בחו"ל.

<בעז גלעד: למרות שיש את הקושי לרכוש, לאחסן, לספק את המלאים, עדיין אני אעדיף את התוצרת המקומית.

<אבי בר אל: אני מייצג משקיע מחו"ל שהתחיל לבנות בארץ קו ייצור בטקסטיל למגזר החרדי.

<אבי בר אל: אני רוצה לשמוע למה המשקיע צריך להמשיך ולהשקיע במדינה שלא משקיעה בעצמה.

<אבי בר אל: אני לא מאשים את המשטרה.

<אבי בר אל: אני בא מעולם התכנון, ההנדסה והטכנולוגיה בעולם הטקסטיל מזה 20 שנה.

<אבי בר אל: בכל מה שקשור לטכנולוגיה לא תוכל להפתיע אותי.

<אבי בר אל: אני חושב שלמשטרה יש יכולת להשיג אינפורמציה לגבי מה שקורה בעולם ובארץ.

<בעז גלעד: אני לא מעוניין להגדיר, לאפיין את סוג הבד.

<בעז גלעד: אני לא מעוניין להיות שם.

<בעז גלעד: עשיתי את זה במוצרים אחרים.

<אבי בר אל: החוק מאפשר לכם לרקוד טנגו עם התעשייה איך שבא לכם.

<אבי בר אל: יש לך את כל אנשי המקצוע שיתמכו בך, השאלה אם אתה עושה או לא עושה את זה.

<אבי בר אל: נגעת באספקטים של זמינות, יכולת, טכנולוגיה ולוגיסטיקה.

<אבי בר אל: אני לא בטוח שניתחת את הצורך הלוגיסטי שלך כמו שצריך.

<אבי בר אל: 50 אלף מדים ב-3 חודשים?

<אבי בר אל: אני לא מכיר משטרה בעולם שצורכת דבר כזה.

<אבי בר אל: זה מספר שאני לא מכיר מאף מקום.

<אבי בר אל: אתה מתייחס למשטרות.

<אבי בר אל: אין דבר כזה משטרות, יש כוחות אכיפה.

<אבי בר אל: אתה רוצה להגיד לי שכל ספקי המדים של כל כוחות האכיפה בעולם ערוכים לתת מענה מיידי באותו פרק זמן?

<אבי בר אל: בדקתם את זה ?

<אבי בר אל: יש לכם את זה?

<אבי בר אל: אין דבר כזה.

<אבי בר אל: שום יצרן בעולם לא יכול לספק, אפילו ל-25 משטרות, באותו זמן.

<אבי בר אל: השאלה אם הספק שזכה במכרז עומד בתנאי ההזמנה שלכם.

אלי כהן: מאז הדיון הקודם שנערך ב-8 במרץ הגיעו אלינו עוד דוגמאות.

אלי כהן: הן יגיעו לפה.

אלי כהן: אני רוצה להתחיל מזה שמאחורי כל הדיון ה"טכני" נמצאים בין 700 ל-800 עובדים נאמנים, בואו לא נשכח את זה.

אלי כהן: כל מה שנאמר בדיון הקודם, כבוד היושב-ראש, חזרה עליו בתמצית מאוד פשוטה ובהירה חברתי נעמה.

אלי כהן: חברים, צריך להסתכל עוד פעם על התקנות, על החוקים, לראות אם החוק הזה מתאים, לא מתאים, אם צריך לשנות אותו למציאות של היום.

אלי כהן: לא יכול להיות מצב שנביא לוועדה כל 3 חודשים עוד דוגמה ועוד דוגמה.

אלי כהן: חברים, אין לזה סוף, זה לא נגמר.

אלי כהן: יש במטה כחול לבן אצלי 3 אנשים שעוסקים בזה יום יום.

אלי כהן: יש אין סוף פניות.

אלי כהן: היום זה איגוד הטקסטיל, מחר זה הקפה.

אלי כהן: ביקשתי לרכוש עבור המפעל שבראשו אני עומד דגלים.

אלי כהן: מדינת ישראל חגגה את יום העצמאות.

אלי כהן: אתם יודעים כמה דגלים נרכשים היום על פי חוק הדגל?

אלי כהן: פחות מאחוז אחד נרכשים מתוצרת הארץ.

אלי כהן: קשה מאוד למצוא מתפרות שעושות את זה.

אלי כהן: כבוד היושב-ראש, היוזמה שלך ושל שר הכלכלה היא יוזמה נכונה.

אלי כהן: צריך לקחת את זה לממשלה, לטפל בזה ברמה של ממשלה וועדת הכלכלה.

אלי כהן: צריך לשים סוף למצעד הזה אליכם.

<מרקו אברג'יל: הם מדברים מאוד יפה, אני באמת לא מאשים אותם.

<מרקו אברג'יל: 99% מהאנשים דיברו על מלאים, על חוסן פיננסי, על מכרז, הם לא דיברו על תנאי הסף של 25 משטרות.

<מרקו אברג'יל: זה מה שמקומם.

<מרקו אברג'יל: כנראה שלא היינו מתכנסים אם לא היו שמים את ה-25 משטרות.

<מרקו אברג'יל: עכשיו הם הורידו את זה ל-2.

<מרקו אברג'יל: אני מייצר דגלים.

<מרקו אברג'יל: עד לפני שנה ייצרתי דגלים.

<מרקו אברג'יל: אני חייב לציין שחברת הכנסת שלי יחימוביץ מתקשרת אלי כל שנה.

<מרקו אברג'יל: בזכותה גם בנק הפועלים ייצר אצלי.

<מרקו אברג'יל: השנה לא עוד.

<מרקו אברג'יל: גם את הדגל הזה הוא לא עושה.

<מרקו אברג'יל: אף אחד במדינה, בין אם מדובר ברשויות, במשרד הביטחון, בצבא, לא קונה מאיתנו דגלים.

<מרקו אברג'יל: הוא מייבא דגלים.

<מרקו אברג'יל: זה חיזוק למה שאלי אמר.

<מרקו אברג'יל: משרד הבריאות קונה 3,4 מטרים מחו"ל.

<מרקו אברג'יל: כולם מוצאים את הדרך איך לעקוף את חוק המכרזים.

<מרקו אברג'יל: הם מביאים את הבדים מסין למתפרות בארץ.

<מרקו אברג'יל: אז הם אומרים שזה יוצר בישראל.

<מרקו אברג'יל: אפילו אם לא היו באים עם תנאי הסף של 25 משטרות, כנראה שהסיני היה זוכה, כי צריך את הבד הזה, את האיכות הזאת, את החוסן הפיננסי.

<מרקו אברג'יל: אף אחד לא היה מתקומם נגד זה.

<מרקו אברג'יל: מה שמקומם זה שכל רשויות הממשלה מוצאות את הדרך לעקוף כמו שהמשטרה עשתה.

<מרקו אברג'יל: כל משרדי הממשלה עוקפים את החוק שאתם חוקקתם, זה פשוט מדהים.

<מרקו אברג'יל: השבוע פיטרתי 12 עובדים.

<מרקו אברג'יל: למה?

<מרקו אברג'יל: כי לא זכיתי במכרזים של משרד הבריאות.

<מרקו אברג'יל: המשטרה זה איזה שהוא סימפטום למה שקורה.

<מרקו אברג'יל: כולם עושים את זה.

<מרקו אברג'יל: כל משרדי הממשלה עושים את זה.

<מרקו אברג'יל: דיברו פה על מחירים.

<מרקו אברג'יל: המחירים של מכרזי הממשלה הם מחירים מעולים, אנחנו יכולים להתמודד עם זה.

<חגי רימון: אני רוצה לציין כמה דברים בנוגע למכרז הקודם שהיה.

<חגי רימון: הגדירו שם את סוג הבד.

<חגי רימון: הוא היה תוצרת ארצות הברית.

<חגי רימון: המחירים שהתעשייה בארץ מקבלת לא משתווים למחיר שאותו ספק סיני מקבל.

<חגי רימון: הם אמנם הגדירו את הבד, אבל לא בטוח שהבד הזה כל כך טוב.

מיקי לוי: אתה תגיד להם מה להגדיר?

<חגי רימון: אם תעשיין שרוצה להתמודד במכרז קונה את אותו בד שהם הגדירו בפי 2 ממה שאותו ספק סיני, משהו פה פגום.

<בעז גלעד: זה בדיוק העניין.

<בעז גלעד: אני לא רוצה להגדיר את הבד.

איתן כבל: אני כבר 7,000 שנה בצבא.

איתן כבל: כל המדים שנתנו לנו היו מדים חרא.

איתן כבל: אפשר לחשוב איזה מדים אלה.

איתן כבל: השתתפתי בניסוי שבו כל החטיבה הייתה צריכה ללבוש מדים אמריקאים.

איתן כבל: זה לא משהו שאתה בא ואומר, קניתי פייר קארדן או ורסאצ'ה.

איתן כבל: בסך הכל מדובר במדים.

איתן כבל: כשהוא מסיים לכבס צריך לגהץ אותם.

איתן כבל: אלה לא מדים נושמים, רצים, הולכים.

איתן כבל: בסוף זה משהו די פושטי.

<חגי רימון: יש לי ניסיון יותר גדול בפיתוח מדים, בתכנון מדים מאשר יש למשטרת ישראל.

<חגי רימון: משטרת ישראל צריכה להגיד לי אם היא רוצה שהבד ינשום, אם היא רוצה שהבד יהיה אנטי בקטריאלי, דוחה יתושים, חסין אש.

<חגי רימון: היא צריכה להגדיר מה היא רוצה, אני יודע לייצר.

<חגי רימון: במכרז הקודם היה נושא של טיסה לחו"ל, שהספק היה צריך להשתתף בעלויות הטיסה לבקרת איכות.

<בעז גלעד: הורדנו את זה.

<בעז גלעד: פעלנו לטובת התעשייה.

<בעז גלעד: אני לא רוצה להכניס אותך לפינה הזאת.

<בעז גלעד: אני לא רוצה להיכנס אליה בעצמי.

<חגי רימון: משטרת ישראל צריכה לתת דגש על הנראות שלה.

<חגי רימון: כששוטר יושב במחוז ירושלים הוא צריך להיראות הכי טוב שאפשר.

<חגי רימון: אם תתנו את הדרישות הטכניות שאתם רוצים, תקבלו את המוצר הכי טוב שיש.

מיקי לוי: אני בעד תוצרת כחול לבן.

מיקי לוי: חברת הכנסת איילת ורבין ואני הובלנו מאבק עצום להרכיב שטיחים תוצרת הארץ ברשות שדות תעופה.

מיקי לוי: כשלנו במאבק כי לא נמצא השטיח המתאים.

איתן כבל: זה לא כי לא נמצא השטיח המתאים, זה כי הם דאגו שלא יימצא השטיח המתאים.

מיקי לוי: זה לא נכון.

מיקי לוי: הבאנו את היצרנים עצמם.

מיקי לוי: לא זו הייתה הבעיה.

מיקי לוי: יושבים כאן החבר'ה מהתעשייה, הם יודעים שהובלנו את הסיפור של התמרוקים.

מיקי לוי: היה מאבק לא פשוט, בסופו של דבר הצלחנו.

מיקי לוי: נושא העלות, חבר הכנסת יונה, הוא לא פקטור.

מיקי לוי: אם הם ישלמו 4 מיליון 200 או 3 מיליון 800, זה לא מה שיושב על השולחן.

מיקי לוי: זה לא הפקטור המרכזי.

מיקי לוי: אין כאן עניין של חיסכון.

מיקי לוי: מדובר בהזמנה של 4 מיליון שקל למדים שנוסו במשטרות בעולם.

מיקי לוי: אני לא מסכים עם תנאי הסף של 25 משטרות, זה נראה לא יפה, אבל למה למשטרה ללכת עכשיו למחקר ופיתוח, למה היא צריכה להשקיע בזה?

מיקי לוי: אין לי עניין בנושא הזה.

מיקי לוי: נהפוך הוא, אני בעד התעשייה, אני משתף פעולה בצורה בלתי רגילה.

מיקי לוי: יש כאן מקרה ספציפי שבו למישהו יש את הניסיון, ללא מחקר ופיתוח, ללא אפיון של הבד, בסכומים יחסית נמוכים.

מיקי לוי: להיכנס עכשיו למערכת של מחקר, כן מתאים, לא מתאים, אני חושב שהוועדה לא צריכה להתערב במקרה דנן.

מיקי לוי: הוועדה כן צריכה להתערב בסיפור הכולל של תוצרת כחול לבן.

מיקי לוי: אני מגויס לטובת העניין הכולל, לא לטובת הנושא הספציפי הזה שראוי שלא נתעסק בו.

את הטיעון שאתה טוען, חבר הכנסת מיקי לוי, ניתן להשליך על כמעט כל נושא.

מה זה פיתוח, לא פיתוח?

יש עקרונות ודברים שאתה קובע.

כשיש לך מפעל מסוים, או כשאתה צריך כלי מסוים לשימוש שלך, אתה יודע להגדיר מה אתה רוצה.

האפשרות של לבוא ולנסות את מה שיש במדפים זו אפשרות שיכולה להיות רק בעולם, היא כמעט לא יכולה להיות בארץ.

אם אתה יודע שיש איזה סוג מסוים של מדים במקום מסוים שעובדים כל כך טוב, תבוא ותגיד שאתה רוצה סוג כזה.

הגאונות לא נמצאת רק שם.

תאתגר את האנשים, תגיד להם אם הם יכולים לייצר כזה סוג, לא יכולים לייצר כזה סוג.

איתן כבל: הייתם יכולים לרכוש מ-25 משטרות את המדים, לתת ל-70 שוטרים להיות עם המדים האלה כמה שבועות.

איתן כבל: עשינו את זה עם הנעליים הצבאיות.

איתן כבל: נתנו את הציונים שלנו בסוף.

איתן כבל: לא תפרו לנו נעליים מיוחדות.

איתן כבל: לקחו את הנעליים האמריקאיות מהמדף, את הנעליים של "עינת" מהמדף, את הנעליים של "אלבה" מהמדף.

איתן כבל: בסוף האימון כל חייל נתן את הציונים שלו.

איתן כבל: עשו את זה בעוד כמה מקומות.

איתן כבל: אף אחד לא מבקש לעשות אר.

איתן כבל: אף,אי או אבחונים יוצאים מן הכלל.

איתן כבל: אני אפילו לא מבקש שנמציא את הגלגל.

איתן כבל: אם לא עשית אר.

איתן כבל: אף.

איתן כבל: אי למה שרצית מהמדף, איך ידעת שהוא מתאים לנו?

איתן כבל: אני מניח שעשיתם בדיקה מינימאלית.

איתן כבל: אני מניח שלא תפרו לכם את כל המדים.

איתן כבל: דרך אגב, אומני העתקות הם הסינים.

איתן כבל: אנחנו יכולים ללכת אליהם, לקחת את הפרוספקט שלהם, להגיד שזה מתאים לנו.

איתן כבל: לא צריך בשביל זה דיון מיוחד.

הבאתי את זה כדוגמה וכמשל.

בכל דבר כמעט אפשר לטעון את הטיעונים האלה.

אי אפשר שהדברים האלה יבואו כל פעם לוועדה.

אנחנו יורדים פה לרזולוציות שאנחנו לא צריכים לרדת אליהן.

אנחנו צריכים להיות בקרה.

גברתי ממשרד הכלכלה, אני חושב שצריך לחדד את הדברים האלה בצורה הרבה יותר מחודדת וטובה.

אולי צריך לעשות את זה בחקיקה לתקופה מסוימת, אולי בתקנות.

צריך לתת תשובות לחריגה מסוג כזה או אחר.

אני בטוח שכוונת המשטרה היא לא כוונה רעה.

משרד הכלכלה, אתם הזרוע הביצועית של העניין הזה, אתם צריכים לעמוד על הדברים האלה, אתם צריכים לתת את התשובות ואת החידוד לדברים האלה.

ברגע שייסגרו הפרצות האלו, גם התחרות בין היצרנים תהיה יותר גדולה, גם המחירים יהיו יותר נמוכים.

זו המטרה שאנחנו רוצים להגיע אליה.

אנחנו לא נגד ולא בעד אף אחד.

אנחנו צריכים לסתום את הפרצות האלו.

יש פרצה שצריך לסגור אותה.

איתן כבל: אנחנו פה עוסקים בחקיקת תקשורת.

איתן כבל: אתה צריך לראות איך האמריקאים נלחמים על התוצרת שלהם.

איתן כבל: הם נלחמים על משהו שאולי, בנסיבות מסוימות, השמש, הירח והכוכבים ייפגשו.

איתן כבל: מגיעה משלחת מארצות הברית על הנושא של התקשורת.

איתן כבל: הגיע הבן של דניס רוס והיועץ של קלינטון על משהו.

איתן כבל: אתה צריך לראות איך הם נלחמים עבור התעשייה שלהם.

איתן כבל: אפילו ברישוי שירותים ברכב הם שלחו מכתבים.

איתן כבל: את כל העולם הם הפעילו.

איתן כבל: לצערי, לא קורה לנו הדבר הזה, אנחנו לא נלחמים על עצמנו.

יוסי יונה: אכן נחקקו חוקים בנושא הזה.

יוסי יונה: התרומה של חברתנו שלי יחמוביץ ברורה.

יוסי יונה: האם ההכרעה הזאת נמצאת בטווח שיקול הדעת, או שהיא חורגת מטווח שיקול הדעת ולכן היא נמצאת בניגוד עם החקיקה הקיימת?

יוסי יונה: אם זה לא בטווח שיקול הדעת, הרי שכל מה שעלינו לעשות זה לומר, חבר''ה, שימו לב, אנחנו כוועדה שתפקידה לפקח על פעולות של משרדי ממשלה, מגבשים איזו שהיא עמדה שאומרת שההחלטה שקיבלתם היא שגויה, היא נוגדת לחקיקה שהכנסת חוקקה, לכן יש לסגת ממנה, יש לפעול על פי החקיקה הקיימת.

יוסי יונה: יכול להיות שאם זה נמצא בטווח שיקול הדעת, כאשר טווח שיקול הדעת הזה הוא לא לרוחנו, אנחנו צריכים לעשות איזו שהיא פעולה משלימה, אנחנו צריכים לעשות איזה שהוא תיקון בחקיקה שלא יאפשר את הזליגות האלו.

<נעמה קאופמן פס: היום, לפי תקנות חובת המכרזים, אין לנו כלי אכיפה.

<נעמה קאופמן פס: צריכה להיות אמירה חדה וברורה מהוועדה הזאת לוועדת המכרזים לשבת ולבחון שוב את תנאי הסף, אלה שמלכתחילה זרקו את כולם מהמכרז.

<נעמה קאופמן פס: כמו שאמרנו, אפשר לבקש בד ספציפי, אפשר לבקש סטנדרטים – שינשום, שיהיה כחול.

<נעמה קאופמן פס: קריאה מהוועדה הזאת צריכה להיות לוועדת המכרזים שתשב שוב, שתבחן את התנאים המקצועיים, תראה אם הם עומדים בדין ובכללי מינהל תקין.

<נעמה קאופמן פס: יכול להיות שצריך לשקול תיקוני חקיקה.

<נעמה קאופמן פס: השר יביא את הנושא לממשלה, בפרט אם לא ישונה המכרז הספציפי.

<עדי שאולי: יש חוקים שהכנסת הזאת מחוקקת, כמו חוק הדגל, כמו חוק הטקסטיל הביטחוני, כמו חוק חובת המכרזים, שלצערנו לא נאכפים על ידי המשרדים, על ידי הגופים.

<עדי שאולי: אנחנו רואים את זה במגוון רחב של מכרזים.

<עדי שאולי: גם בדיון הקודם נתנו דוגמאות של יריעות של משרד הביטחון, דוגמאות של גופים מהתעשייה הביטחונית שמתוקצבים על ידי המדינה.

<עדי שאולי: היום אנחנו מדברים על המדים של הסייר של משטרת ישראל.

<עדי שאולי: זו רק הסנונית הראשונה.

<עדי שאולי: בעוד חודשיים נגיע לכאן עם מכרז של נת"ע, שמדבר על 500 מיליון שקל של ציוד.

<עדי שאולי: פורסם רק אתמול שהיא לא יודעת מה היא עושה.

<עדי שאולי: יכול להיות שהיא תעביר את זה לקבלן ביצוע שלא מחויב לחוק חובת המכרזים, יכול להיות שהיא תעשה את זה לבד.

<עדי שאולי: הוועדה הזאת חייבת לנקוט צעד אופרטיבי, להגיד שמספיק עם כל המשחקים האלה, שמספיק עם כל הפרצות בחוק.

<עדי שאולי: יש חוק, צריך לאכוף אותו.

<בעז גלעד: אני שמח, ואני לא אומר את זה כמליצה, שנגענו בחוק הדגל.

<בעז גלעד: זה לא עוד בד שבו אנחנו עושים שימוש.

<בעז גלעד: משטרת ישראל מייצרת את הדגלים שהיא עושה בהם שימוש על ידי יצרן מקומי בשם קלמן ברמן.

<בעז גלעד: אני אומר את זה, כיוון שאנחנו מקפידים לעמוד בלשון החוק.

<בעז גלעד: ככל שנדרש נעמוד בלשון החוק ככתבו וכלשונו.

<בעז גלעד: כשעומדים בלשון החוק, ישנן איזה שהן גמישויות ומקום לשיקול דעת.

<בעז גלעד: אבוי למשטרת ישראל אם הייתה נדרשת לוועדה הזאת בכדי לעמוד בלשון החוק.

<בעז גלעד: אני חושב שמותר לכם לתת לנו את הקרדיט שאנחנו עושים את זה השכם וערב.

<בעז גלעד: תנאי הסף שהוצב לא בא לפגוע במי מעמיתי, אחיי או ספקיי, אלא בא להבטיח שאני קונה לשוטרים שלי מוצר איכותי שעומד בכל הדרישות, שכבר יש לגביו ניסיון מוכח.

<בעז גלעד: אני לא יודע לאפיין אותו.

<בעז גלעד: לצערי, כלל הדוברים שהציגו פה עקפו את הסוגיה של מוצר המדף.

<בעז גלעד: לא באתם ואמרתם שאתם יכולים ונכונים לייצר ולספק מוצר מדף.

<בעז גלעד: "גלגלתם" את הבעיה אלי, אמרתם שאני אאפיין לכם, שאני אבחן לכם, שאני אגיד לכם.

<בעז גלעד: אני לא יודע לעשות את זה.

<בעז גלעד: אני חושב שלא נכון יהיה לצאת מהוועדה הזאת ללא הידברות.

<בעז גלעד: מחר כבר לא נשב סביב השולחן הזה, אנחנו ניפגש בינינו.

<בעז גלעד: יש לנו מערכת יחסים של ספק-לקוח.

<בעז גלעד: כנראה שמחר אני הולך להכיר מישהו נוסף בתעשייה.

<בעז גלעד: אנחנו נצטרך להמשיך לעבוד יחד.

<בעז גלעד: אני גם מתחייב שנמשיך לעבוד יחד.

<בעז גלעד: אני גאה על כך שמתוך שלושה יצרנים שדיברו, שניים מהם הם ספקים של משטרת ישראל.

<בעז גלעד: אני גאה על כך מאוד.

<בעז גלעד: לא אני הזמנתי אותם, לא אני בחרתי שהם יבוא וידברו.

<בעז גלעד: חלק ניכר מהיצרנים הישראלים הם אלה שמספקים לי את הטובין השונה.

<בעז גלעד: זה יכול להיות מדים, זה יכול להיות אוהלים וכו'.

איתן כבל: אתה בא מהמערכת הביטחונית.

איתן כבל: צל"ש לא מקבלים על הברור מאליו.

איתן כבל: חייל שמסתער לא אמור לקבל צל"ש.

<בעז גלעד: ובכל זאת אני גאה.

<בעז גלעד: הייתי מבקש להזמין את היושב-ראש, את חברי הוועדה ואת כל מי שיבחר לביקור במשטרת ישראל.

<בעז גלעד: ישנם תחומים נוספים.

<בעז גלעד: אני אשמח להציג את זה.

<בעז גלעד: אני פתוח ושקוף בעניין הזה.

<בעז גלעד: אני רוצה לקבל את המוצר הנדרש, אבל אני גם נכון לעשות חשיבה משותפת.

<בעז גלעד: אני מזמין את התעשייה לעשות חשיבה משותפת.

<בעז גלעד: אני חושב שצריך להסתכל על המקרו.

<בעז גלעד: אפשר לחזור לאדוני ולוועדה על-מנת להציג מה עשינו.

<בעז גלעד: מישהו אמר שזו הסנונית הראשונה.

<בעז גלעד: אם אתם מבינים היום שהארגונים רוצים ללכת לכיוון הזה של מוצרי מדף, בואו תאתגרו אותי, בואו נעשה חשיבה משותפת, בו ננסה להסתכל קדימה על המוצרים הבאים.

<בעז גלעד: אנחנו רוצים להגיע למצב של "ווין-ווין".

<בעז גלעד: אני מודה לכם על ההזדמנות ועל הבמה, גם אם לא היה קל.

איתן כבל: כשהסיפור של הכחול לבן נמצא אצלך, אתה רוצה שיקנו אצלך, כשהוא לא אצלך, זה כבר משהו אחר.

איתן כבל: אני אתן דוגמה מהתעשיות הביטחוניות שנלחמות מלחמת עולם כדי שמדינת ישראל תרכוש, ובצדק, מוצרים ביטחוניים מהן.

איתן כבל: כשהם צריכים להוציא עבודות משנה, הם שכחו את הבקשה הזאת שהם ביקשו מהמערכת.

איתן כבל: תדע לעשות עם עצמך לפני שאתה מבקש מאחרים.

איתן כבל: זה חוזר פעם אחר פעם בתוך המערכת.

איתן כבל: אני לא מקבל את זה שאמרת שתהיה פעם הבאה.

איתן כבל: זה לא יום לימודים ארוך.

איתן כבל: אני חושב שצריך לעצור את המכרז, צריך לבחון אותו מחדש.

איתן כבל: יכול להיות שהם לא יעמדו בו, כי סך הכל הם תפרו מדים למשטרת פתח תקווה.

איתן כבל: ה-4 מיליון שקל האלה הם עולם ומלואו עבורם.

איתן כבל: בשביל חלק מהמתפרות זה להיות או לחדול.

איתן כבל: מתפרות נסגרות כיוון שהטקסטיל יוצא מהארץ.

איתן כבל: צריך לראות איך מועסקים בסין ואיך מועסקים פה אנשים.

איתן כבל: למה לייבא מסין?

איתן כבל: מויאטנם אתה יכול להשיג יותר בזול.

איתן כבל: אתה יודע מה, הם גם יספקו לך יותר מהר מהסינים, כי הרי הסינים מוטרדים מהויאטנמים.

איתן כבל: אני אגיד לכם מה מטריד אותי.

איתן כבל: אין מנעול שאי אפשר לפרוץ.

איתן כבל: מנעולים נוצרו כדי לפרוץ אותם.

איתן כבל: מה העניין?

איתן כבל: אין כאן סעיף בחוק, בוודאי סעיפים מן הסוג הזה, שאתה לא יכול למצוא את הדרך החוקית והלגיטימית לא לקיים אותו.

איתן כבל: אתה צודק לחלוטין שפעלת על פי כל דין, שלא עשית שום פעולה שיש בה איזו שהיא יצירת מעקף לתהליך.

איתן כבל: אני אלחם על התהליך הזה.

איתן כבל: אתה יודע כמה דיבורים כאלה שמעתי.

איתן כבל: בסוף אתה תתקדם בתפקיד והדבר האחרון שיטריד אותך זה איפה תופרים את המדים.

איתן כבל: אנחנו מתקדמים בלי לשים לב שהחלטות שאנחנו מקבלים משליכות על הרבה אנשים מאחור.

איתן כבל: אני חווה את זה יום יום, שעה שעה פה בוועדה.

איתן כבל: אתה יודע כמה התחייבויות המדינה נתנה לי פה על פחות ממתפרה בסין?

איתן כבל: זה לא הכל תלוי בך.

איתן כבל: אני אגיד לך מה מקומם אותי.

איתן כבל: זה לא רכיב טכנולוגי בעל אפיון מיוחד שהתעשייה הישראלית לא יודעת לייצר.

איתן כבל: כולה מכנס.

איתן כבל: אני יכול להביא את זה לתופר אצלי בראש העין ולא תדע איפה תפרו אותו.

איתן כבל: אני אתעקש על זה.

איתן כבל: אני אפנה לשר.

איתן כבל: אני לא מתכוון לוותר בעיין הזה.

איתן כבל: זו אבן בוחן.

איתן כבל: יש את המכתב שחתמתי לשר הביטחון.

איתן כבל: שום דבר לא מיוחד פה, זה עוד מוצר.

איתן כבל: אתה לא צריך לאפיין, אתה רק צריך להגיד לו שאתה רוצה מכנס כזה וכזה.

איתן כבל: אם הם יודעים לייצר, בבקשה, אם הם לא יודעים לייצר, תודה רבה.

איתן כבל: יש מצב שהם לא יודעים לעמוד בדרישות האלו.

איתן כבל: יכול להיות, אני לא יודע.

איתן כבל: במה אתה נאחז?

איתן כבל: בעובדה שמדובר במוצר מדף.

איתן כבל: אני רוצה לחלק את זה לשני חלקים.

איתן כבל: החלק הראשון, האם הם יודעים לייצר את סט המדים הזה, והחלק השני, מה הכמות הנדרשת.

איתן כבל: אתה טוען שאתה לא רוצה להתעסק עם זה.

איתן כבל: אתה אומר שכשאתה מרים טלפון לספק הוא מביא לך את המדים.

איתן כבל: אתה יצרת אפיון בכך שהחלטת על איזה בגד מדובר.

איתן כבל: אתה הלכת ובדקת.

איתן כבל: אמרת שיש מכנס שמשטרות העולם רוכשות.

איתן כבל: זה שמשטרות העולם משתמשות עדיין לא הופך אותו להיות מתאים לך.

איתן כבל: אתה בחנת את זה.

איתן כבל: אתה יכול לבוא ולהגיש את זה במכרז.

איתן כבל: יכול להיות שהם לא יודעים לעמוד באבחון הזה.

איתן כבל: איך עקפתם אותם?

איתן כבל: לא אפשרתם להם אפילו את הסיכוי.

איתן כבל: אפילו אם כתבת 2 משטרות – נגמר, הוא לא בעניין בכלל, הוא לא בלופ.

איתן כבל: יכול להיות שהם יגידו לך שהם לא יודעים לייצר את זה.

איתן כבל: המשטרה, זכותה לבוא ולתבוע, להגיד, אדוני, זה האפיון שאנחנו מבקשים, אם אדוני יודע לעמוד, תודה רבה.

איתן כבל: גם זה יכול ויקרה.

איתן כבל: מותר לכם.

איתן כבל: אני לא בא מהמקום שאני מנסה לחנך.

איתן כבל: אין מצב שלתעשייה הישראלית לא יתאפשר להעמיד את ההצעה של המימון, אני לא מקבל את זה.

איתן כבל: אתה אפילו לא מבין כמה נטל יש למדינה.

איתן כבל: הרבה מאוד מוצרים היא צריכה לייצר פה.

איתן כבל: זה קרב שמתקיים כל יום.

איתן כבל: למשרד האוצר – מיקי היה שם עד לא מזמן - יותר זול לייבא עגבניות.

איתן כבל: הכל יותר זול.

איתן כבל: גם ביצים יותר זול לייבא מטורקיה.

איתן כבל: אתה לא פועל בחלל ריק.

איתן כבל: אין היום דבר בישראל שאתה לא יכול לייבא מחו"ל במחיר יותר זול.

איתן כבל: האם המכרז הנוכחי כבר התפרסם, יש זוכה?

<אייל אהרוני: לא, אין עדיין זוכה.

<לאה ורון: כשהורדתם את הדרישה מ-25 מדינות ל-2 מדינות, האם פרסמתם מכרז חדש?

<אייל אהרוני: הוצאנו לגבי זה עדכון, הבהרה.

איתן כבל: ההבדל בין 25 משטרות ל-2 משטרות הוא עולם ומלואו.

<נעמה קאופמן פס: כשנוגעים בתנאי סף זה מתחיל את הספירה מחדש, כי אחרת יש מציעים שרצו אבל לא יכלו לגשת.

<בעז גלעד: ניתן מועד חדש.

<לאה ורון: המכרז פורסם מחדש.

איתן כבל: אני מבקש מכם.

איתן כבל: אם לא, אנחנו נפעל בכלים העומדים לרשותנו.

איתן כבל: אני אביא זה כהחלטת הוועדה לשר הכלכלה ולראש הממשלה.

איתן כבל: אני אבקש לעצור את המכרז לאלתר, לעשות לו אפיון מחדש, חשיבה מחדש.

איתן כבל: אני אבקש לאפשר לתעשייה הישראלית להיות חלק מהמכרז.

איתן כבל: אני אבקש לאתגר אותה.

איתן כבל: לא לאתגר אותה ל-25 משטרות, לאתגר אותה לגבי האיכות, לגבי יכולת האספקה של המוצר, לגבי מה שאנחנו בדרך כלל מנסים להתמודד איתו.

איתן כבל: אדוני ראש את"ל, אני יודע שזה לא סבבה להתעסק באפיונים, הרי לא התגייסת לעשות את האפיונים, אבל לפעמים אתה עושה עוד משהו.

איתן כבל: אתה משרת בכך את התעשייה הישראלית, את הכלכלה הישראלית.

איתן כבל: 4 מיליון שקל זה הרבה מאוד כסף.

איתן כבל: נעמה, אני רוצה לבחון תיקון לחוק.

איתן כבל: תבחנו אם החוק והתקנות עונים על הצרכים שאנחנו עומדים בפניהם.

איתן כבל: אם כן, אני מבקש להביא לנו את ההצעה לתיקון, ואם לא, נבחן בעצמנו תיקון של החקיקה.

<לאה ורון: גם בהשוואה לחקיקה בעולם.

איתן כבל: נבחר נשיא חדש לארצות הברית.

איתן כבל: אפשר להתווכח איתו על אלף ואחד דברים, אבל על מה שקשור לכלכלה שלו הוא נלחם.

איתן כבל: תאמין לי, גם לו יותר זול לקנות מסין.

איתן כבל: אני מבקש מכם לבחון את הדברים מחדש, לראות אותם בעין אחרת.

איתן כבל: זו אבן בוחן.

איתן כבל: אנחנו לא יכולים להחריג אותה, אנחנו לא יכולים לוותר על זה.

איתן כבל: אם הממשלה תחליט שהיא מוותרת, שתוותר.

איתן כבל: אנחנו כוועדה, ככנסת, לא יכולים להרשות את זה לעצמנו.

איתן כבל: אנחנו נוציא פנייה על החלטת הוועדה.

איתן כבל: מי בעד ההצעה שלי, מי נגדה, מי נמנע?

איתן כבל: בעד – 2

איתן כבל: נמנעים – 1

איתן כבל: שניים תמכו, אחד נמנע.

איתן כבל: אנחנו נעקוב אחרי הדברים.

איתן כבל: גברתי במשרד הכלכלה, אני מבקש להעביר את כל הדברים האלה לשר.

איתן כבל: הדברים צריכים להיות ברורים.

איתן כבל: אנחנו נילחם בכל כוחנו עבור התעשייה הישראלית, זאת בתנאי שהיא יודעת לתת את המוצר ואת מה שנדרש.

איתן כבל: תודה רבה, הישיבה נעולה.